Емил Верхарн
Човечество

Превод от френски: Гео Милев, 1920

chitanka.info

О, вечери, разпяти пред морни кръгозори —

облети в кръв, проливат те кръв в блата проклети,

кръвта на скръб и горест, над блатните умори,

които отразяват терзанията святи

на вечери разпяти пред морни кръгозори.

Иисус е — полски пастир, — той вика с морни взори

стадата светли свои към светли водопои,

но ето — смърт израства в прощалните простори —

Иисусе, в кръв облети са агнетата твои,

и ето там — Голгота пред черни кръгозори.

О, вечери, разпяти над черните Голготи, —

зли горести там плачат, пред кръстовете горе;

нима през бели вери надежда нейде броди? —

И ето, в кръв проливат те своите умори —

тез вечери, разпяти пред черни кръгозори!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.